ויליאם ג'ונס (מושל רוד איילנד)

ויליאם ג'ונס (באנגלית: William Jones; ) היה פוליטיקאי אמריקאי מרוד איילנד, איש המפלגה הפדרליסטית, שכיהן כמושל רוד איילנד השמיני בשנים 1811–1817.
ראשית חייו
ויליאם ג'ונס נולד בניופורט שבמושבת רוד איילנד ומטעי פרובידנס, כבנם של ויליאם ואליזבת (לבית פירס) ג'ונס. משפחתו הייתה ממוצא ולשי, וסבו, תומאס ג'ונס, נולד בויילס והתיישב במושבת רוד איילנד.
שירות צבאי
בינואר 1776, בגיל 23, הוצב ג'ונס כלוטננט ברגימנט של בבקוק וליפיט , שהוקם ברוד איילנד, ובספטמבר אותה שנה הוא כבר הגיע לדרגת קפטן.

באוקטובר הצטרף הרגימנט לארמייה המרכזית של גנרל ג'ורג' וושינגטון בהארלם הייטס, זמן קצר לפני הקרב שנערך שם. לאחר מכן הוא לחם בקרב וייט פליינס, בקרב ערוץ אסנפיק , וב. בפברואר 1777 שב ג'ונס לרוד איילנד.

ב-4 במרץ 1778 הוצב ג'ונס כקפטן בחיל הנחתים על סיפון הסלופ "פרובידנס" . לזכותו נזקפה המצאת המשפט "כמה בחורים טובים" (a few good men). ב-20 במרץ 1779, כאשר עגנה הפרובידנס בבוסטון הוא פרסם מודעה על צורך ב"כמה בחורים טובים" שיתגייסו לחיל הנחתים לשירות ימי. המונח התאים לחיל הנחתים, בעיקר בשל ההשלכה שכמה בחורים טובים יספיקו. המונח שרד במשך יותר ממאתיים שנה, והיה לשם נרדף לחיל הנחתים של ארצות הברית מאז.

במצור על צ'ארלסטון במאי 1780 נשבה ג'ונס, מאוחר יותר שוחרר בעסקת חילופי שבויים, והמשיך לשרת עד תום המלחמה. הוא שוחרר ככל הנראה בנובמבר 1783, יחד עם רוב כוחות הצבא הקונטיננטלי.

לאחר המלחמה היה ג'ונס שופט שלום.
קריירה פוליטית
ב-1807 נבחר ג'ונס לבית הנבחרים של רוד איילנד. בשנים 1809–1811 הוא היה יושב ראש הבית. ג'ונס היה חבר המפלגה הפדרליסטית, ומטעמה הוא ניצח בהפרש של מאות בודדות של קולות בבחירות למשרת מושל רוד איילנד ב-1811, כאשר התמודד מול המושל המכהן ג'יימס פנר. ג'ונס התנגד למלחמת 1812, ראה בה מלחמה בלתי מוצדקת, וטען לסמכותו להפעיל את המיליציה המדינתית על רקע החששות בנוגע להגנת קו החוף. בתחילה, הוא נרתע מהדרישה לשלוח 500 חיילים לשירות פדרלי, אך בכל זאת ויתר, והחיילים שירתו כחלק מהרגימנט ה-25 של צבא ארצות הברית. הוא נבחר לתקופות כהונה נוספות כמושל חמש פעמים, אך כאשר התמודד על תקופת כהונתו השביעית, הוא הובס בבחירות, ופרש מהחיים הציבוריים. הוא היה היחידי מבין מושלי רוד איילנד שהיה חבר המפלגה הפדרליסטית.

חיים אישיים
ב-1787 נשא ג'ונס לאישה את אן דאן, בתו של סמואל דאן מפרובידנס. לשניים נולדה בת אחת, הארייט, שנישאה לתומאס סי הופין. ג'ונס היה סבו של מושל רוד איילנד ה-25 אלישע דייר והסבא-רבא של המושל ה-45 אלישע דייר הבן.

הוא היה חבר בקהילת הכנסייה הנדיבה , עמית באוניברסיטת בראון, נשיא אגודת השלום, וחבר בחברת התנ"ך של רוד איילנד. ב-1813 הוא היה לחבר ב"אגודת העתיקות האמריקאית" . בזכות שירותו הצבאי, היה ג'ונס אחד החברים המקוריים באגודת סינסינטי  של רוד איילנד.

ויליאם ג'ונס נפטר בפרובידנס ב-9 באפריל 1822, הוא נטמן בבית הקברות סוואן פוינט שבעיר.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1336-1337

קישורים חיצוניים
 ויליאם ג'ונס באתר אגודת המושלים הלאומית 
 ויליאם ג'ונס באתר The Political Graveyard 


הערות שוליים

קטגוריה:מושלי רוד איילנד
קטגוריה:מושלי מדינות ארצות הברית מהמפלגה הפדרליסטית
קטגוריה:אנשי צבא אמריקאים במלחמת העצמאות של ארצות הברית
קטגוריה:קצינים וחוגרים בחיל הנחתים של ארצות הברית
קטגוריה:קצינים וחוגרים בצבא ארצות הברית
קטגוריה:אמריקאים ממוצא ולשי
קטגוריה:אמריקאים שנולדו ב-1753
קטגוריה:אמריקאים שנפטרו ב-1822